  Виталий Пронин Культурая но туризмъя министр Владимир Соловьёв верамъя, Национальной библиотекалэсь югдур соос син шоразы возё.2011-тӥ арын тылпу кысӥсьёслэн косэмзыя ворсаськиз Национальной библиотека. Ижысь валтӥсь лыдӟиськон юртэз тупатыны кулэ вал 2015-тӥ арлы, но лэсьтӥськон ужъёс али но мытэмын ӧвӧл. Культурая но туризмъя министр Владимир Соловьёв верамъя, Национальной библиотекалэсь югдур соос син шоразы возё.- Проектно-сметной документъёсты лэсьтыны кулэ республика, со понна 25 миллион манет кулэ. Ми гожтэт лэзимы Удмуртилэн Тӧроезлы Александр Соловьёвлы, 2 арня ортчыса, совещание луоз та ужпумъя. Азьвыл чакламъя Национальной библиотекаез быдэсак выльдон 1 миллиард манет котыр усёз - со туж бадӟым уксё. Соин ик  библиотекаез выльдонъя проектэ воштонъёс пыртэмын луозы. Нырысь выльдэмын луоз вужез юрт, нош республикалэн уксёез кылдӥз ке, бордаз ӝутӥськоз пристрой, кытын луозы книга возён инты, лыдӟиськон залъёс но мукет, - шуиз Владимир Соловьёв.«Ленинкаез» тупатэмзэс витё лыдӟисьёс но, библиотекаын ужасьёс но. Библиотекалэн директорез Татьяна Тенсина верамъя, туннэ нуналлы  библиотекалэн отделъёсыз но книгаосыз интыяськемын 6 юртын. Советской ульчаысь библиотекаын номыр но кылемын ӧвӧл. Валамон, тазьы ужаны секытгес, но специалистъёс уг ӝожтӥсько.- Национальной библиотекалэн директорез луыса, мон ар но уг ужаськы на ай. Но нырысь нуналысен ик шӧдӥ: шуг-секытъёс шоры учкытэк, адямиослэн ужаны (татын тырше 201 мурт) мылкыдзы вань. Соин ик ми понна валтӥсез - утёно Национальной библиотекалэсь узыр фондъёссэ, лыдӟисьёссэ, нимзэ. 1990-тӥ аръёсы, куке ӧй вал на электрон библиотека, милям 25 сюрс лыдӟисьёсмы вал. Интернет пыр книга, газет-журнал,  мукет документ шедьтыны-лыдӟыны луонлык кылдэм бере 16 сюрс пала лыдӟисьёсмы кылизы. Национальной библиотекалэн Советской урамысь юртэз пытсаськемен, ми соосты ӧм ыштэ, туннэ но лыдӟисьёсмы та котырын ик лыдъясько. Ужасьёсмы но тросэз кошкизы шуыны уг быгатӥськы. Пусйыны кулэ, ми доры егит специалистъёс вуо. Озьы ке но, ваньмы чидатэк возьмаськом тупатъян-выльдон ужъёслэсь кутскемзэс, - шуэ Татьяна Владимировна. Галина Семёнова Теги: Йскалыкбиблиотека  